R5dwMg/zh-wiki-yue-long huggingface dataset:
考古證明，汕頭係一嗰漁村。喺大宋時，汕頭係揭陽縣鴕江都漁村。元代叫為廈嶺。一五六三年，明嘉靖四十二年，汕頭變成潮州府澄海縣嘅一部分。一五七四年，明萬曆二年，汕頭稱為沙汕坪。大清康熙五十六年，政府喺度築炮臺，並改稱「沙汕頭」，有沙汕頭炮臺，雍正、乾隆期間，逐漸減筆為汕頭。
一九二一年，汕頭立市政廳，同澄海分治，但重係屬嘅潮循道管。一九五八年，設立汕頭專區，潮汕地區嘅行政、文化中心向汕頭移。一九八一年，立汕頭經濟特區。一九九一年，調整行政區域，潮汕分三市，汕頭市變咗其中一市。
霞山區係湛江市經濟、文化、信息同交通嘅中心，陸地117平方公里，人口35萬。唐朝嗰陣時遂溪縣管，叫「海頭汛」。1899年，法國租借咗廣州灣之後，霞山區成為廣州灣最高行政機關「公使總署」嘅所在地，「海頭汛」改做「西營」。
港口資源係湛江市最重要嘅資源。湛江港海岸線長241公里，有世界第一大港鹿特丹港4倍咁大。湛江港係全國八大港口之一，年吞吐量超過2600萬噸。係中華人民共和國成立之後第一個自己設計建造嘅，世界少有嘅現代化深水良港。
湛江港喺中國大陸最南端嘅廣東省湛江市，港口東邊靠近南海，南邊睇到海南島，西邊靠近北部灣，北邊接近大西南。係中華人民共和國成立後自行設計同埋建造嘅第一個現代化港口，中國同東南亞、澳大利亞、印度洋沿岸同埋歐洲國家之間航程最短嘅外貿港口。
市區公交而家大約有200個公交站點 ，42條公交路線，市區公交雙文報站。公交冇售票員，冇得找錢，乘客自備零錢，上車入錢或刷「湛江通」卡。空調中巴1元，空調大巴2元，旅遊全程中巴4元，火車西站專線2.5元。
湛江嘅海鮮都好出名。對蝦、名貴魚類、蚝、珍珠、鮑魚海産珍品嘅養殖規模較大，對蝦、珍珠養殖產量連續多年為全國之冠，大批優質海產品暢銷廣州、深圳、珠海城市，重出口香港、澳門、日本、韓國、美國、歐盟國家同埋地區。
佢分兩區三縣級市，市政府喺茂南區，管埋縣級市高州市、化州市、信宜市，同埋電白區，及茂南區。茂名市地有成1萬1459平方千米，總人口為700萬，其中市區人口接近80萬。因為市區附近有中國重點嘅煉油化工工業，所以有「中國南方油城」之稱。
茂名陸地面積為11459平方公里，其中山地有1300平方公里，海拔喺1000米以上山峰有近百座，其中以大田頂最為出名，因為佢山頂全年有霧，所以當地叫「大霧嶺」。茂名市有天然海島12個，海岸線220公里，有水東、博賀、蓮頭等大細港灣，其中博賀港係廣東省著名漁港。
受緯度位置同地勢影響，茂名市屬於亞熱帶季風海洋氣候，全市平均氣溫攝氏20到25度，平均相對濕度百分之七十到七十五，年降雨量約為1500到1800毫米，雨季較長，每年4月到9月係多雨期。同時每年6月到10月受熱帶風暴影響，其中7月到9月上旬熱帶風暴影響最為頻密。
茂名市名來源於人名，根據《高州府誌》記載西晉末，永嘉年間，今高州，有個人叫做潘茂名，佢得到道士不死仙丹，以至去東山採藥煉丹為民治病，同時又用石船救水災災民，後人為咗紀念佢，特意將佢住過嘅山叫做潘山，煉丹所在地方叫做潘仙坡。
1954年，中共中央派地質隊勘察茂名縣南部，同埋電白縣西部，發現地下蘊藏容量驚人油頁岩田。隨後，國家批准喺茂名縣開採石油，重搞埋煉油化工。1958年，成立茂名工礦區城市籌建處，將茂名縣南部金塘、公館、鎮盛、鰲頭等地方正式以「茂名」建立茂名市，同時將原來茂名縣改為高州縣。
1958年建市初期，中國大陸各地有大量工人響應，均前往當地建市。時至今日，當年嚟到茂名參與建市嘅工人大部分已經喺當地生根，亦有人離開。留低喺度嘅亦有同當地人通婚，所以當地茂名人有少部分人識講比較標準普通話，同時亦能講標準當地方言。
作為廣東一分子，當然係民以食為天。市區內大大細細食肆有幾百間，三茶兩飯一宵夜，由貴到便，由星級酒店美食到街邊大排檔，應有盡有，絕對能夠滿足招積食客要求。喺美食上，繼傳廣府傳統美食內，亦有本地傳統美食，例如碳燒生蠔、化州香油雞、「米乞」、牛雜等都係本地至有名嘅傳統美食，亦係外地遊客去到必試美食。
同時茂名因得天獨厚位置，有二百幾公里海岸線，當然海鮮係當地美食一個重要部分，每日下午博賀漁港都有來自各地海産批發商聚集，喺呢個港口可以批發到非常豐富海產，地道海產美食嘅整法亦都多不勝數，同時市內各大食肆都有海鮮美食提供，亦有專門海鮮食肆。
茂名以石油開採同提煉工業著稱，但十幾年前，茂名石油化工公司已經唔開採油頁岩，單一進口石油並且進行提煉為主。從1958年至今，茂名石化已經發展成為茂名地區主要產業支柱之一，並且係華南地區最大嘅石油化工基地，屬下並包括乙烯分公司。
茂名處於山地平原之間，地勢廣闊，又處於熱帶氣候，水資源旺盛，所以茂名一嚮又以「農業大市」自稱。每年盛產眾多水果，比如香蕉、荔枝、大樹波羅等，當中又以盛產優質荔枝有名，比如貴味、妃子笑、白蠟、黑葉、糯米磁等各種荔枝，以早產同多產為優勢，更遠銷東南亞及歐美多個國家。
同時喺其後一年，即2009年，另一條鐵路洛湛線將會開通，喺茂名境內電白縣接軌三茂線，呢條鐵路對茂名港口爭奪港口市場有重要意義。同時，廣東省現正規劃省內西部沿海高速鐵路，亦將途徑茂名市，並且喺茂名設置站點，一旦開通，上廣州嘅時間將會大大縮短至三個鐘以內。
但係由於城市急速擴展，亦都帶來諸多問題。好耐之前踩開單車嘅市民因為生活水平嘅提高，開始買私家車或者電單車，喺2001年私傢車數量為4萬架到2007年私家車數量增加到14萬架，以至市區內多條主要道路無法負荷交通擠塞問題。
係2006年底開始，市政府開始着手重新規劃昇級多條主要道路，並且喺2007底將規劃付之實施，但喺市內多條主要道路大部分喺舊城區，舊城區又十分擠逼，冇多餘空地拓寬道路，所以喺呢次改造工程中，將存在主要道路上邊多年嘅單車徑鏟除，將原有雙方嚮四線行車改成六線行車，並且脩建多條人行天橋同設置多個有交通信號燈路口。
江門市響中國廣東中西部南岸，西江下游，家下係地級市，叫江門市，舊時係個鎮，叫江門鎮。市管三區四縣級市，即係蓬江區、江海區、新會區，同埋台山市、開平市、鶴山市、恩平市。江門市個城響蓬江，係正牌江門嘅地方，原本係新會縣下嘅墟市。
1925年，中華民國將江門定為省轄市。1931年撤銷市建制，畀返新會縣轄。民國時同南海縣佛山鎮，增城縣新塘鎮，東莞縣石龍鎮並稱為廣東四大鎮。當時嘅江門商業極為發達，喺家下市區長堤路、倉後路同埋太平路，附近存有超過三公里嘅騎樓街。
到咗中華人民共和國，1951年1月12號，又由新會縣劃返出江門市，之後先後由粵中行署、肇慶專區同佛山專區管。政府掟咗一大筆錢，喺江門用來起門類齊全嘅工業體系，出名嘅企業有，曾經係亞洲第二大糖廠嘅江門甘蔗化工廠、江門柴油機廠、江門造紙廠、江門船廠、江門無線電三廠、江門鎖廠、江門電纜廠等等，多不勝數，嗰陣江門嘅產值躍居廣東第三位。
1983年市管縣新體制實行，江門定為省轄地級市，轄下有新會、台山、鶴山、恩平、開平、陽江、陽春共七個縣。1988年，陽江同陽春獨立建市，其餘縣亦相繼升為縣級市。現時一般認為江門指蓬江區同江海區。改革開放後隨住珠三角民營經濟，外向型經濟嘅崛起以及管理不善，江門原先嘅國有工業企業相繼破產或者俾私人收購。
江門一帶，通廣州話。唔少中老年人會講同新會話相似嘅江門話，響後生入面都有好多人平時互相講幾句江門話。但係近年來外地人越來越多，加上好多市區市民嘅仔女都從細講廣州話，唔講江門話，所以而家響江門街頭已經越來越少聽到人講江門話。
江門曾經係廣東省重要嘅製造業基地，機電、紡織服裝、食品、造船、造紙及紙製品、電子信息、建材等為江門六大支柱產業。但係由於各種原因，江門各工業喺珠三角已經無能力同順德、東莞拗手瓜。現時電單車、輕軌地鐵製造係江門嘅優勢產業。
江門係中國最早建設鐵路嘅地區之一，早喺1909年連接新寧同新會嘅新寧鐵路已經通車，其後因戰爭拆毁而成為無鐵路地區。直至2011年嘅廣珠城際鐵路、2012年嘅廣珠鐵路開通運行，江門自戰爭後再一次建造鐵路交通網，並連接粤港澳大灣區各城市。
滿族，原稱滿洲族，以前亦稱為滿民、滿人等，係中國一個少數民族。滿族散居中國各地，最多人住喺遼寧，其他散居喺吉林、黑龍江、河北、內蒙古、新疆、甘肅、山東等省區同埋北京、天津、成都、西安、廣州、銀川等大、中城市。
形成大分散之中有小聚居嘅特點。現時嘅主要聚居區已建立岫岩、清原、新賓、本溪、桓仁、寬甸、伊通、青龍、豐寧、寬城滿族自治縣、圍場滿族蒙古族自治縣及灤平、隆化等民族縣，同若干個滿族鄉。2000年統計嘅滿族人口係1,068萬。
回族，又叫回回人、回民係中華人民共和國嘅少數民族，係中國最大嘅穆斯林族群。回族從語言到遺傳體質都同漢族好似，唯一唔同嘅地方就係佢哋信清真教，呢點凝聚咗成個回族。回族向中國各地都有，分佈得比較平均，人口1058萬，佔中國穆斯林人口一半。
回族起源於外貿興盛嘅唐元兩代，當時有好多阿剌伯人、波斯人呢啲外國穆斯林經中亞、印度洋來中國定居，同中國人彼此通婚，慢慢形成回族。喺回族社區入邊往往會有清真寺呢啲聖廟。語言上講唐話，但涉及宗教時會有阿剌伯話、波斯話、突厥話嘅語彙。
人名上同漢人唔會好唔同，不過其中姓馬嘅人好常見，呢個姓係取自清真先知模罕默德個名。回族同其他民族如漢族混居而和平共處，佢哋據清真教法生活，所以從飲食習慣到冠婚葬祭，生活方式同漢人好唔同，就呢啲唔同成為民族區分嘅根據。
清朝時對漢族出身嘅穆斯林默認爲「回民」或者「漢回」。到共和國時期就要喺班穆斯林中做民族識別。喺民族識別之初，應回民要求設咗「回族」呢個民族範疇，不過嗰時民族政策睇血統，有唔少唔信清真教嘅人因為血緣劃咗去回族。
回民飲食最典型係唔食豬肉，此外重有諸多講究，同選料不拘一格嘅粵菜大不同，比如禁酒，唔食自然死嘅嘢、紅，唔食勒、打、跌而死嘅畜生，唔食清真教視之為污糟、有害、古怪嘅嘢。舊時回民買得禽畜，都要送清真寺請人劏，限制好多。
但限制之下亦都發展出清真粵菜。清真菜口味比較濃，整牛羊肉之類嘅嘢一流，而清真粵菜就回菜粵做，融匯一濃一淡嘅風味，另外就係從選料到製作、出品會合乎教法。目前廣州西門口嘅回民飯店係全國唯一嘅清真粵菜飯店。
作者孔仲南喺廣東俗語考嘅自序度咁話，粵語，多數合乎「古音古義」。好似頭、面、頸、喉、大髀、日頭、月光、粥、飯，呢啲詞都係出自《五經》。粵語啲嘢嘅名雖然係正牌，點解粵名好多「求其聲而無其字」，皆因中文字同讀音分開，喺「輕重清濁之間」就變咗音，好似【無】讀做「母」、【返】就讀做「翻」、【勿】讀做「米」，想寫都唔知點寫，於是乎就「生安白造」整啲字出嚟，即使屈翁山寫嘅《廣東新語》土言一篇入面亦有呢個問題，造出嘅字唔少，「文學大家」係咁，何況「俗人」。
上卷有自序、釋天時、釋地理、釋宮室、釋衣服、釋飲食、釋形體、釋疾病、釋動作上篇、釋動作下篇。其中「宮室」係同建築同建築物有關嘅。下卷就有釋聲氣、釋性質、釋情狀、釋疊字、釋名稱上篇、釋名稱下篇、釋器具上篇、釋器具下篇、釋動物、釋植物。
廣府話，又叫廣東話、廣州話、省城話、白話。佢個名就講明佢係嚟自廣東省城廣州。因為佢係廣東省城，政治經濟都有特殊地位，所以啲粵語專家都會認為佢係標準粵語。廣府話流行廣州、佛山、中山、香港、澳門，呢啲珠三角地區，廣西、海外都有好多人係講廣府話。
因為佢響廣東有特殊地位，唔少人直情叫佢做粵語、廣東話。之不過，「廣東話」呢個叫法同學術上嘅「粵語」定義唔同，廣東重有人講潮州話、客家話。廣東話呢個詞學術上未有定義。粵語方言有好多片，好似臺山話、南寧白話咁，有啲可以同廣州話互通，有啲就好難互通。
不過唔係成個廣州地方講嘅話都係廣府話，以前淨係省城部份係講標準嘅廣府話，出咗城就有差異。後尾英國人響香港起城，香港同廣州有好多商貿來往，廣府話就慢慢代替咗當地粵語分支。而自鴉片戰爭之後，有好多珠江三角洲嘅人來回廣州、香港做嘢。
因為咁，廣府話以佢嘅影響力，佢個範圍就擴大好多。另外，廣府地區、韶關、清遠、粵語非廣府地區有啲後生仔都識講廣州話，有啲甚至攞廣府話嚟代替自己原有嘅方言作為母語。香港電視，流行曲呢類廣府話流行文化亦加速廣府話擴散。
正如上述，雖然口頭上講下重可以知道指乜嘢，不過嚴格來講，廣東話係「廣東人講嘅話」，照而家嘅建置地區可以劃分三大族群──廣府族群、客家族群、潮州族群，其他兩個族群有唔同廣府話嘅通行語言。而一路以來廣府話喺廣東省內係溝通唔同嘅地方，對外省人來講會將呢種通言嗌做廣東話，實際三大族群之間有各自嘅族內認同。
舊時嘅廣州城，雖然係省級官府衙門駐地，不過城池本身又由南海縣府、番禺縣府同城分治。舊時人等講起廣州，會諗到嘅有「省」、「省城」，或者「廣州府」，亦卽「廣府」。由於呢度會嗌做「省城」，四鄉內外自然將喺呢度通行嘅話嗌做「省城話」。
雖然珠三角好多地方、包括肇慶等地方嘅口音基本相通，但各地口音好明顯，一聽聽出來，呢啲口音之別就成為唔同人唔同鄉下嘅標誌。因為鄉下認同，啲人會區分開「廣州話」同「鄉下話」，唔會話自己鄉下講廣州話，如果個人識講，就話識廣州話同自己嘅鄉下話。
無論香港、廣州內部，或者兩地外嘅粵語區，會認為香港都係講廣州話，呢個係將呢個概念歸爲口音。比如無論係睇廣州嘅電視臺，定香港嘅電視臺，一聽到呢個口音，就會認為「呢個係廣州話嘅節目、呢個人講嘅係廣州話」，呢個時候就唔係地域概念，而係口音概念。
需知舊時嘅縣級官府管轄權限係會大過城池官府，而南番順係而家嘅廣州社會文化定型嘅主體基底，呢啲地頭係粵地主要核心嘅勢力，亦將省城影響力輻射到成個粵地，四鄉相互嘅聯繫受到咗核心嘅驅動，對各自鄉下說話就有一定嘅影響。
由於社會文化等發展變遷令到普羅大眾嘅認知產生咗唔少變化，到而家廣府籍非省城嘅人士會認為自己講嗰啲粵語就只係自己鄉下嘅話、同廣州話冇拉更，多數嘅廣州人亦唔會諗到其他廣府人士嘅語言係同「廣州話」存在好多淵源。
所以廣州市民來睇，除咗廣州話，重包括嗰啲可以相通嘅鄉音。所以雖然有啲香港人會認為自己係講唔同廣州話嘅「廣東話」或「香港話」，不過以廣州市民同其他粵語區嘅人睇，都會認為香港人講緊嘅就係廣州話，祗不過廣州人會諗「傾到偈喎」，其他地方人會諗「同廣州一樣音」。
隨住當局喺廣東省嘅學校大力推行普通話、引入大量外省籍教師，強制用普通話做授課語言同校內交流用語，學生好難再喺學校度用粵語來傾計，亦好難學到傳統嘅粵語字句，尤其喺社會整體氛圍轉變、大量外省籍人士喺廣東主要發達城鎮搵食同非本地化融入，改變咗成個本地語言生態環境，當中一個影響係令本地學生多用普通話傾計，而即使講粵語，同上幾代所用嘅粵語字句文法等有唔少分歧，即使發音大部分仲係廣府音，詞彙重淨係照普通話發音嘅書面語去表述。
廣州話入面除咗粵語中所包含嘅詞語之外，重吸收咗唔少潮州話同埋客家話嘅詞語，例如「口渴」讀成「口涸」、「喉乾」或「口乾」。另外廣州亦都係鬼佬嘅集中地，有唔少外語，如士多、士多啤梨、摩登等等，同香港相同。
普通話，亦係所謂嘅標準官話，建基於北方官話嘅北京口音，經人為規範，按照1956年2月6號中華人民共和國國務院發出關於推廣普通話嘅指示，就係「以北京語音為標準音，以北方話為基礎方言、以典範嘅現代白話文著作為文法規範。
華語，本來指漢語，包含粵語、客語、官話等等多種漢語族語言，香港同廣東等地區到今日都依然係噉解。不過經過八十年代，新加坡同馬來西亞狹化用嚟指規範化官話，排斥粵語、客語等其他漢語仲貶低佢哋做「方言」。新加坡華語、馬來西亞華語語音多數取自北京話。
漢語，指成個漢藏語系漢語族，當中包含粵語、客語、贛語、閩語支、吳語、湘語、官話、晉語等等多種唔可以互通嘅語言。當中嘅閩語支又分閩東語、莆仙語、閩南語、閩中語、閩北語等。不過大陸有啲字詞偷換概念，例如「現代標準漢語」同「漢語拼音」等等，明明係指規範化官話，偏偏用「漢語」嚟命名，反映住「官話霸權」嘅思想，對粵語同其他漢語族語言唔公平。
利瑪竇，號西泰，又號清江，係意大利馬爾凱馬塞拉塔人，本來叫做瑪竇·勵志。佢喺中國受士大夫嘅敬重，尊稱佢做「泰西儒士」。佢係天主教喺中國傳教嘅開拓者，亦係第一位睇中國文學，對中國典籍進行鑽研嘅西方學者。
佢十六歲去羅馬，喺聖湯多雷亞嘅學院讀預科，嚮1571年嘅聖母升天節入耶稣會。1572年喺耶穌會開嘅羅馬學院讀哲學同神學，又同數學家克拉鳥學天算，嗰陣范禮安都係佢老師。嗰段時期，佢重學咗拉丁文同希臘語，亦都識講葡萄牙語同西班牙語。
1577年，佢做咗遠東使。第二年嘅3月24號，佢同另外14個耶穌會嘅人由里斯本搭船，架船南下兜過好望角，北上經過莫桑比克之後再向東，最後佢地喺9月13號去到葡萄牙喺亞洲最重要嘅殖民地，印度果阿，船程好辛苦，喺莫桑比克上船嘅400個奴隸死咗13個。
一五八一年，東方總巡察使禮安求人可佈教大明者，羅明堅舉瑪竇。遂於一五八二年、萬曆十年，應召東來。夏，抵澳門。瑪竇在澳門習漢語文，以求言語通於華人，便於佈教。時天正遣歐使節團自日本西來，欲道澳門西行，故瑪竇亦淺習日本語。
十二年，瑪竇制《山海輿地全圖》，同年付梓，中國人始識域外地理。並以華人問學時，兼講教義。又譯《十誡》、《天主經》、《聖母贊歌》，著《教理問答書》。自是中國士民，有問天主教於瑪竇者。時明堅著《天主實錄》，以漢文解明教義，瑪竇贈之問教者。
十七年，廣東總督欲得瑪竇居，遂北遷韶州，會明堅返歐，而同行會士麥安東、石方西又卒於韶州。自是瑪竇孑然在華，惟太素助之。先是譯《幾何原本》，後為引見要吏，贈之西洋之物。瑪竇乃日顯，嘗受邀至南雄。瑪竇在韶，習通《四書》，又譯為拉丁，以便西佈華化。
既得新命，瑪竇思北向。尋王忠銘北調，示可攜瑪竇等北往。廿六年，瑪竇並郭居靜隨忠銘北上，秋抵京師。時日寇朝鮮，瑪竇等以外國人，不得久居，盤纏又盡，住一月而返。明年春抵南京。太素仍為引見，瑪竇在南京，結交葉向高、李贄、徐光啟等，皆求西洋技術者，而光啟終受洗入教。
廿八年，瑪竇攜教士龐迪我二詣京師。翌年春抵，得以謁見明神宗，獻十字架、自鳴鐘、《聖經》、《坤輿萬國全圖》、西洋琴等。乃詔准瑪竇等長居京師。瑪竇乃以西學納交於士大夫，談論天主、靈魂、天堂、地獄之事。又撰新書，得士子青眼，尊稱之泰西儒士。
瑪竇以一人之力，兼習儒經，明曉中國禮俗，得士子之心，而教傳於一時。崇禎末，明皇后嘗致書教皇，以其將受洗，求教皇助抗滿洲，永曆帝亦有遣使教廷者。可見瑪竇佈教，得盡中國上下，來華教士，多以其法傳道，稱「利瑪竇規矩」。
廣東菜係中國八大菜系之一，正式啲會嗌做粵菜，係喺廣東同廣西東部等粵人地區流傳嘅傳統煮餸風格，由廣州菜同順德菜等嘅次菜系組成。根據歷史學家嘅研究，廣東菜係喺 10 至 13 世紀嘅南宋時期大致上有咗今日見到嘅樣嘅。
嗰時漢人移民潮正值高峰。呢班漢人入面有御廚，佢哋就將嗰時中原嘅煮嘢食技巧帶埋去嶺南，跟手就同南越族嘅固有飲食文化融合埋一齊。打後嶺南做大明嘅港口嗰陣成日都同西人或者東南亞人交流，令到廣東菜又進化咗少少。
廣東菜嘅特色係將唔同嘢食原本嘅味一齊配合，所以呢種風格淨係會用好少量嘅香料，所以好少有啲辛辣嘅菜式，但係佢用咗好多唔同嘅香料，基本上好多嘅廣東菜都會用薑、蔥、糖、鹽、豉油、米酒、澱粉同油，八角，肉豆蔻等。
廣東廚師最叻將啲嘢食作改變之後，重可以滲透出啲食材原本嘅味道。古代嗰時，廣州菜係「無雞不成宴」，佢擅用食鹽、鹵水等嘅佐料幫手保存同埋調和啲嘢食。對於廣東咁豐富嘅食文化，連喺中原地區都有「有腳的桌子椅子不吃」、「四條腿的板凳不吃，兩條腿的廚子不吃」啲咁嘅俗語嚟形容粵人食嘅嘢種類有幾廣。
廣東菜強調煮出自然嘅鮮味。為咗提高嘢食嘅鮮味，廣東菜用嘅豬肉同牛肉通常係嚟自嗰日鏜嘅豬牛。雞鴨多數係幾個鐘頭之前先鏜，而魚更加會畀人一路喺魚缸度養到煮之前。有時廣東菜餐館嘅侍應重會將啲生猛嘅魚蝦攞到去客人嘅枱前面證明啲嘢食喺煮之前重係生嘅。
喺粵人嚟睇，香料係用嚟遮住唔新鮮嘅味道，而新鮮嘅海鮮係冇腥味嘅，所以最好嘅烹調方法係清蒸。好似係蒸魚咁，只係需要加少少醬油、薑同蔥，帶出海鮮嘅自然鮮甜味就得。多數餐館都會好鍾意用大蒜同香料去擺脫佢哋啲陳舊嘅海鮮存貨。
老火湯，俗啲嗌做「老火靚湯」，係廣東菜嘅特色。因為嶺南天氣又熱又濕，令到粵人傳統嚟講都鍾意飲多啲湯水嚟補吓身－喺傳統廣東菜入面，湯水嘅比例通常都比較高。而老火湯呢家嘢就係粵人喺近呢二三百年開始興煲嘅。
據講喺 18 世紀嗰陣時，廣東地區唔係好開發到煤炭，搞到廣東人唔理係煮嘢食定係煉鐵都要齋用柴嚟生火。於是廣東人就焗住慳住啲咁去用火，響煮餸嗰陣唔敢大炒大煎，改做用慢火煲湯煲粥－就出咗老火湯呢味嘢。老火湯通常係攞個煲將啲菜、肉、生果、或者藥材慢火煲成幾粒鐘整出嚟，好有營養，重有護膚、護心、明目、降膽固醇同健骨嘅效用。
雖然廣東菜廚師好注意材料係咪夠新鮮，但係粵菜依然會用乾貨同醃過嘅嘢食。一啲廚師會結合用新鮮材料同乾貨。乾貨通常會先浸喺水度然後先煮，或者會畀人煮一段好長嘅時間，例如係乾鮑同乾貝。至於醃過嘅嘢食，唔單只可以保存好耐，有時佢哋重會因為咁而有獨特嘅味道。
雷州喺中國廣東，家下係湛江市下嘅縣級市，叫雷州市。佢大清時係個府，叫雷州府，管三縣個，即係海康、遂溪、徐聞，而府治喺海康縣城。民國時廢府，而舊府治就叫海康亦都叫雷州。共和國2004年，海康縣改為雷州市。
潮劇係喺元明南戲演變出嚟既，當時叫做潮腔、潮調、泉潮雅調，係明代南戲既五大聲腔之一。潮劇分為生、旦、淨、丑四大行當，每個行當仲有唔同既類型，用嚟塑造唔同既角色。同粵劇唔同，潮劇既丑生係潮劇裏面最受觀眾歡迎既角色，原因係丑生表現咗一般平民既特點，而丑生通過自嘲、貪玩、搞笑等既方式，用滑稽既動作同埋幽默既說話，將一般平民既特點誇張咗，令觀眾投入角色裏面。
漢劇，又叫做廣東漢劇、閩西漢劇、外江戲、客家戲，係一種傳統既客家大戲，被譽為「南國牡丹」，係廣東三大劇種既一種。呢種劇主要流行喺粵閩等地方同埋多客家人既地方。漢劇以皮黄唱腔演繹咗中原地區既古調，發音同北方話近似。
廣東音樂就係專指流行於廣東珠江三角洲一帶嘅器樂曲，形成於清末十九世紀中後期，而家喺廣州、台山、香港、澳門等地依然流行，亦稱為「粵樂」。好多樂曲係由粵劇過場音樂、民歌等等演變而來嘅。通常來講，廣東音樂音色清脆明亮，節奏活潑歡樂。
樂器方面，廣東音樂早期常用嘅樂器有二弦、提琴、月琴、橫簫同三弦，又稱為「五架頭」。由於二弦嘅聲音比較粗獷，後人叫佢做「硬弓」。1926年，喺上海長大嘅呂文成將滬人演奏嘅二胡傳入香港、廣州，並且改用鋼弦，今人稱之為高胡，高胡嘅音色比較細膩，所以又叫「軟弓」。
高胡係主奏樂器，加埋揚琴同秦琴，稱為「三件頭」。除咗上述樂器，常用嘅樂器重有喉管、洞簫、椰胡、琵琶等等。敲擊方面就常用卜魚、沙的、碰鈴、木魚。由於廣東地區同外國通商較早，廣東音樂亦都受到西方音樂影響，有時會運用西方樂器，比如小提琴、色士風、木片琴、結他等等。
廣東音樂嘅樂曲多數係器樂小品，結構短小，大多數樂曲一氣呵成，但亦有尐樂曲速度、板式變化多端，好似《雙聲恨》、《昭君怨》等等。廣東音樂經常表現出跳躍嘅、活潑嘅旋律，例如經常大幅度嘅音高跳動。演奏者喺演奏時會即興「加花」，即係加上裝飾音，令旋律更加豐富。
著名嘅曲目有清末嚴老烈創作嘅《旱天雷》、《餓馬搖鈴》、《漢宮秋月》、《雨打巴蕉》等，民國1920年代呂文成創作嘅《平湖秋月》、《步步高》、《醒獅》，以及聶耳創作嘅《金蛇狂舞》等。余其偉、陳錦標、麥偉鑄等等近年亦試過創作廣東音樂。
嶺南文化受大唐同大宋嘅漢文化影響得好犀利。喺 4 至 10 世紀，有好多中原嘅高僧都會走嚟嶺南度傳佛教，所以令到嶺南有啲有唐朝建築元素嘅佛寺，好似係廣州嘅光孝寺就係咁。而且自從 19 世紀以嚟，粵港地區重起咗唔少新嘅唐朝建築。
傳統上，粵人好鍾意用雕塑同浮雕嚟裝飾建築物。同其他唐人起嘅祠堂比起上嚟，粵人嘅祠堂就鍾意擺好多用木頭同石頭整嘅人物靈獸雕塑去做裝飾，嚟達到「光宗耀祖」嘅效果。嶺南建築雕刻主題好多樣，有歷史故事、神話傳說、吉祥圖案、飛禽走獸、奇花異草呀咁。
青磚係喺嶺南地區好多人用嘅建築材料。佢呈青黑色、密度高、透氣、吸水、抗氧化、淨化空氣，又唔容易變色變形，重好恆温。因為佢呢啲特性，用青磚起嘅屋好捱得到濕氣，夏天嗰陣又會好涼爽－最啱用嚟喺又熱又潮濕嘅嶺南地區起屋。
鑊耳屋係嶺南建築好樣眼嘅特徵。好似係下面個圖集入面嘅曾大屋咁，佢哋嘅屋頂兩邊度有對形狀好似鍋嘅手柄嘅牆凸咗出嚟－所以嗌做鑊耳屋。響 15 世紀左右開始，鑊耳形嘅牆係有功名嘅人先有得喺屋企度起嘅嘢，而佢哋嘅高低表明咗嗰個人嘅官位。
除咗呢啲古色古香嘅建築，有西歐風味嘅多層式建築物唐樓亦都係嶺南地區響 19 世紀開始出現嘅建築類型。佢哋主要係起嚟畀平民下舖上居咁樣住，喺好似係香港同埋澳門呢啲畀西歐文化影響得犀利啲嘅地方周圍都見得到。
香港啲唐樓多數都有三到四層，每層大約係四米高左右。佢哋初頭多數係用青磚起，而後嚟喺 1930 年代開始變成主要用混凝土。第二次世界大戰之後，香港嘅人口升得好勁，嗰時啲人唔夠屋住，於是乎好多唐樓都畀人攞咗嚟整板間房。
傳統嚟講，嶺南地區山水靚又臨海，有五嶺阻住，環境同北面嘅中原核心地帶好唔同，所以發展咗一套自己嘅風格唔出奇。嶺南地區又熱又成日打風落大雨，所以粵人起園林嗰陣多數會用庭院式佈局－用建築物將個庭園圍住嗮，令到園林入面嘅花草受到保護，打風落大雨嗰時冇咁易畀啲風雨吹爛打爛，而且重可以用呢啲植物嘅陰影幫成笪地降温。
地理特徵亦都令到嶺南園林喺規模上面比較細，又唔似得中原嘅園林咁樣畀啲皇家常規制度限住嗮－佢會揀用木棉樹呢類有本土特色嘅植物同埋用好多木雕同陶瓷呢啲民間工藝品去做裝飾，好似廣州喺廿世紀初起嘅寶墨園就係咁。
除咗咁之外，嶺南園林喺好多方面見到西歐文化嘅影響。喺理水方面，嶺南園林唔會好似江南園林咁用自然池形水面。佢哋啲水池反而會好似西式園林咁形成規則嘅幾何圖案。再用餘蔭山房嚟做例子，佢由兩個規則形狀嘅水池並列做水庭，環繞八角亭嘅水渠兩邊用園徑同花圃散點山石，重有荔枝同大樹菠蘿呢啲有嶺南特色嘅植物。
嶺南畫派，有時會叫做粵畫派，係由粵人畫家組成嘅一個畫畫流派，喺 19 世紀尾由畀人嗌做「嶺南三傑」嘅高劍父、高奇峰同埋陳樹人創立。佢係傳統唐人國畫變出嚟嘅一個革命派，以創新做宗旨。喺西方藝術思潮嘅衝擊下再加埋近代中國嘅藝術革新運動之中逐步形成嘅。
初頭嗰陣，何子淵同丘逢甲呢啲辛亥革命元老衝破頑固守舊勢力嘅禁錮，積極咁創辦同推廣新式嘅學堂，唔單只培育咗大柞思想創新嘅社會精英，而且重催生咗「折衷中西，融匯古今」嘅嶺南畫派。打後佢一路有發展－第二代嘅嶺南畫家以關山月、黎雄才、趙少昂、楊善深做代表，無論喺題材定係技法上比起「二高一陳」又有新咗嘅突破，畀人讚係當代嶺南畫派嘅四大畫家。
「嶺南畫派」呢個名唔係粵畫家自己改嘅。嗰陣高劍父、高奇峰同陳樹人三個以佢哋嘅新畫風喺嶺南度別樹一格，畀同期嘅人改咗個名做「嶺南三傑」－而「嶺南畫派」呢個名就走咗出嚟。之但係高劍父佢哋查實唔係好滿意呢個名，覺得佢有狹窄嘅地域性，容易畀人以為佢哋淨係地區性嘅畫家團體，更加體現唔到佢吸收海外畫風發揚唐畫嘅革新理想。
黃花崗七十二烈士墓係中國廣州嘅一個墓，紀念1911年4月黃花崗起義之中死咗嘅七十二個人，後世人稱佢哋做烈士。喺1986年同埋2002年嘅評選羊城八景入面，分别重攞咗「黃花浩氣」同埋「黃花皓月」呢兩個名。
72烈士屍骨由潘達微收葬，改原地紅花崗做黃花崗。1918年，滇軍師長方聲濤募款修墓，廣州非常國會參議院議長林森募得僑資贊助。早期墓園為著名設計師楊錫宗設計，孫中山親手栽植咗青松。1921年，紀功坊、墓亭相繼落成，除咗呢72個烈士之外，重有14名烈士死喺黃花崗起義，共86人，姓名全部刻响《廣州辛亥三月二十九日革命記》石碑嘅背面。
今日陵園規模宏大，面積十六萬平方米，「東至二望崗，西至廣州模範監獄及永泰村，南至東沙馬路，北至墓後田塘」，莊嚴肅穆，墓園座北向南，孫中山先生題寫「浩氣長存」四字嘅牌坊式大門氣魄雄偉，經墓道到烈士墓，墓後有記功坊。
呢棟寺嘅所在地方，喺以前《光孝寺志》呢本嘢寫咗，喺西漢南越國時期，第5代嘅王趙皇帝嚟咗呢度起咗德王府。到咗三國嗰陣時，吳騎都尉虞翻就嚟呢度講點樣去練經嘅，後嚟呢度種咗好多訶子樹，嗰陣時啲人就嗌咗佢叫「虞苑」，後嚟又嗌咗「訶林」。
喺2013年5月底，有消息傳出話光孝寺要重新起返個山門出嚟，甚至喺2014年5月底嘅光孝寺官方都證實咗呢單嘢，就喺2015年3月底，嗰度一片圍蔽嗮，而施工正式喺2015年5月13號開始，光孝寺正門嘅周邊都圍蔽嗮直到2015年10月11號起好兼開放。
大雄寶殿呢棟嘢，佢嘅面寬有35.63米，進深有24.8米，呢個寺係廣東入面最大嘅佛寺大殿。其中大殿嘅造形好有唐宋時期嘅風格。佢重係華南地區入面，保存得最古老嘅大殿。而呢座殿就喺東晉隆宇六年嗰陣時起嘅。
東鐵塔喺五代南漢大寶十年起嘅，佢嘅樣同西鐵塔嘅樣就一樣，每層樓有畫咗盤龍同埋佛像，其中有1000幾棟尊佛像，成身都係金嘅，所以東鐵塔又可以嗌「塗金千佛塔」。而呢座塔嘅雕刻同埋冶煉技術都好犀利下，到依家為止都重保存得幾好。
鼓樓係喺宋朝嗰陣時由住持僧本煥嚟起嘅，到咗明萬曆三十九年就裝修咗，後嚟就冧咗。到咗1990年經過考古發掘，就喺原嚟舊陣時嘅鼓樓地方重新起咗棟鼓樓。鼓樓入面有法鼓，同鐘一齊對住。每次到咗比較隆重嘅法會嗰陣時，鐘鼓就一齊響嘅。
大悲幢係喺唐寶曆二年嗰陣時起嘅，成座嘢好似個蘑菇噉，佢係用青石嚟整嘅，座嘢有219厘米咁高，八邊都有小楷書《大悲咒》劃住，佢係寺入面嘅現存石刻當中，最早而且係有絕對年代可以查證嘅，不過有一大部分嘅字跡風化嗮。
洗缽泉係喺梁大通元年，印度王子菩提達摩就坐船到咗廣州，先住咗係錫本寺嚟傳教，結果攞咗啲清泉嚟開鑿水井飲咗一啖仔用嚟洗缽嘅，所以咁就嗌咗「洗缽泉」喇。而達摩後嚟就北上去咗河南省嘅嵩山少林寺入面住咗九年噉耐，最後成為咗中國禪宗嘅初祖。
石燈嘅燈籠，最長嘅有長達七公尺，而最短嘅有短到一公尺都有。而形狀方面，就有4角、6角、8角、圓形、鵝春形同埋菱形等。由於呢啲形狀同埋原材料嘅唔同關係，所以就有石燈籠、金燈籠、四角形燈籠、高燈籠、牡丹燈籠、釣燈籠呢啲噉嘅嘢。
廣州農民運動講習所，全名叫毛澤東同志主辦農民運動講習所舊址，簡稱農講所，以前係叫番禺學宮。呢間嘢喺中國廣東省廣州市越秀區中山四路，佢係第一次國共合作時期培養農民運動幹部嘅學校。1961年嗰陣被人公佈咗喺全國重點文物保護單位，佢都係廣州市愛國主義教育基地。
呢間嘢喺1924年5月中國為咗適應當時農民運動發展嘅需要而設立咗中央農民運動委員會，之後國民黨中央執行委員會就採納彭湃嘅建議而決定喺1926年，響廣州嗰邊開辦呢間農民運動講習所，當時全名啀「中國國民黨中央執行委員會農民運動講習所」。
1841年5月，英國軍佬殺到廣州，重霸咗廣州城北邊嘅砲臺。嗰年5月29號，本土農民韋紹光聚咗一班人嚟斬冧啲英國軍佬。村民聚集喺三元古廟門口，用咗間檔入面嘅三星旗嚟做指揮，話打倒英國軍佬。點知蕭崗村嘅紳士何玉成喺第二日𠹭咗住喺三元里村入面嗰103間鄉社學，之後韋紹光喺牛欄崗度將三星旗舉高嚟引英軍入三元里，重圍住咗英軍司令部嘅駐地四方砲臺，收尾英軍焗住要退出廣州。
喺明末清初，三元古廟落成，愛嚟供奉北方真武玄天上帝同金花夫人。1841年5月，英軍入侵重霸咗四方砲臺嚟磕啲平民百姓，搞到啲民眾把幾火，於是成棚人過嚟呢間廟度摟埋一齊打英國軍隊，大嗌「旗進人進」、「打死無怨」嘅口號。
點知蕭崗村嘅紳士何玉成叫咗村入面103位仁兄間鄉社學嚟一齊喺牛欄崗嗰度將英軍趕咗出廣州。呢個係中國近代史入面，第一次有自發組織噉打低咗鬼佬侵略軍。後嚟廣州市政府喺1958年將間廟裝修過，定為「三元里人民抗英鬥爭紀念館」，1961年俾國務院定咗係第一批全國重點文物保護單位。
喺1974年、1983年、1986年、1989年同埋1998年都試過唔同程度嘅裝修，之後發現古廟嘅屋脊、磚墻同埋墻角甩咗落嚟。結果市政府喺2009年1月開始用咗3個月嚟負責將佢裝修同加固過。喺2009年4月份重新開放畀人睇佢嘅歷史。
間廟喺1996年俾中華人民共和國教育委員會、民政部、文化部、文物部、中國中央共青團同埋中華人民共和國解放軍總政治部定為「全國中小學愛國主義教育基地」。1997年重俾中宣部定為「全國愛國主義教育基地」。
農民家庭出身。洪秀全自幼入塾讀書，熟誦四書五經等。自16歲到廣州參加府試，直到31歲，連秀才也考不上。科場連連失意，使洪秀全對社會憤懣不平。1843年最後一次應試落第，回家後他閱讀了七年前在廣州得到的一本小冊子《勸世良言》，這是由中國傳教士梁發編寫的基督教佈道書。
書中宣揚上帝爺火華為獨一尊神，要求人們敬拜上帝而不可拜別的邪神偶像。洪秀全既不滿意孔孟偶像，便接受了基督教佈道書的這一套說教，並藉此找到了一種反抗清朝統治的形式。他按照書中所說的方法祈禱上帝，自行洗禮。
中華民國陸軍軍官學校，簡稱陸軍官校、陸官，係中華民國國立軍事院校，宗旨係培養中華民國陸軍嘅軍官。1924年，學校喺廣州黃埔港長洲島創立，所以又叫黃埔軍校。陸軍軍官學校而家喺臺灣鳳山辦學，隸屬中華民國國防部。
1937年，中國抗日戰爭爆發，走難搬去成都。1946年，陸軍官校因應軍隊國家化改名叫中華民國陸軍軍官學校，個名一直用到而家。1949年，中華民國喺臺灣復國，陸軍官校無跟國民政府趄，喺成都嘅校本部亦被迫解散。
其實呢間嘢之前係清末時期起嘅惠州會館，喺嗰時係支援福建省同廣東省嘅軍隊司令部嘅地區。喺1924年1月到1925年9月，呢度係中國國民黨嘅中央黨部。甚至喺1924年7月到1924年10月，第一、二屆嘅農民運動講習所就喺呢度開辦。
其中，廖仲愷先生就喺1925年8月20號俾人喺呢度暗殺咗。而1925年10月，中華全國總工會就搬咗入嚟呢度辦公，甚至重整咗秘書處、總務處、組織部、宣傳部、宣傳教育委員會、及監察委員會等機構。而呢間總工會重搞咗省港大罷工，重幫全中國嘅工人運動嚟搞培訓幹部、發展公允詛咒、搞統一嘅工人運動、統一廣東地區嘅革命根據地同埋支援國民政府嘅北伐戰爭都搞咗好大嘅貢獻出嚟。
喺1926年5月，第三次全國勞動大會同第二次廣東省農民代表大會就決定咗喺會館入面起「廖仲愷先生紀念碑」同埋「工農運動死難烈士紀念碑」。而中華全國總工會喺1927年2月搬咗去湖北省武漢市之後，呢度就變咗中華全國總工會嘅廣州辦事處。
喺文革嗰陣，由於受到破四舊嘅思想影響，呢間嘢就俾當局閂咗門，甚至俾人破壞都有，而屋頂之前有嘅「惠州會館」呢四個大字唔好彩，俾人剷咗，甚至連劉少奇寫嘅「中華全國總工會舊址紀念館」嚿牌都拆埋。而舊址入面上下兩層樓嘅間隔板牆同地面嘅花階磚都冚唪唥拆嗮。
到咗1982年，廣東省革命歷史博物館先至收返中華全國總工會舊址，交咗畀廣州市文化局嚟恢復返呢度啲嘢，之後喺1984年重新裝過修，甚至喺1985年5月1號恢復返開放。到咗1988年1月，呢度俾國務院話咗係全國重點文物。
而呢間嘢嘅風波到咗2008年，嗰時廣州市要搞深化文化體制改革，重將成個廣州市嘅博物馆搞市同區嘅分級管理。而呢間嘢同廣東革命歷史博物館一齊都唔例外，而館入面一位退咗休嘅老坑就反對呢項計劃，就向廣州市政府話暫時咪拆住呢間嘢。
呢間嘢有3層樓。其中1樓係廣州工人代表大會嘅會址，而2樓同3樓係大會嘅總禮堂同辦公室。而出面大門口入面同建築門口出面之間嘅左右兩邊，都有1926年5月嘅第三次全國勞動大會同埋第二次廣東省農民代表大會決定咗話整嘅廖仲愷先生紀念碑同埋工農死難烈士呢兩嚿紀念碑，雖然話廖仲愷先生紀念碑喺1966年俾人拆爛咗，但係喺1982年8月20號，呢嚿紀念碑先至重新整返出嚟。
懷聖寺，又叫光塔寺、懷聖光塔寺、龍鳳寺、禮拜寺，係中國廣東省廣州市入面嘅一間清真寺，喺越秀區光塔路56號。間寺喺唐朝嗰陣起，係中國保存得最早嘅清真寺，亦係世界上最早嘅清真寺之一，而家係中國國家級嘅保護文物單位。
懷聖寺嘅塔係向南嘅，佢嘅佔地面積有2966平方米，而成間建築係用咗中國傳統嘅對稱佈局，佢喺主軸線入面整咗3棟門、睇月樓、禮拜殿同藏經閣響度。而禮拜殿喺向東嘅，而佢間嘢嘅比例、色彩同裝飾方面，都係有西亞嘅風格。
光塔就嘅正式名係嗌「懷聖塔」，喺教徒練緊經嗰陣，成日喺座塔頂度用阿剌伯話嚟讀「邦卡」嘅讀音，所以咪俾人嗌咗「邦卡樓」。由於嗰陣時塔重喺個珠江邊度，唐朝嗰陣，有時晚黑都可以睇到個塔頂吊住眼燈，嚟幫啲船嚟導航，所以咪嗌咗「光塔」或「番塔」嘅名囉。
而家呢度凈畀穆斯林教徒入去，唔畀社會人士入去。而教徒成日喺星期五同伊斯蘭教節嗰陣嚟拜神，尤其係廣交會期間同穆斯林嘅開齋節嗰陣，有好多阿剌伯人都嚟呢度拜神嘅。但係，懷聖寺入面嘅把守同禮品商舖入面嘅本地穆斯林都唔反對啲唔係穆斯林嘅人入去參觀嘅，主要係負責睇呢棟寺入面嘅穆斯林家庭唔畀啲人隨便參觀。
如估問話呢間嘢喺幾時起嘅，其實喺唐朝初葉，伊斯蘭教先知模罕默德就派咗4個門徒嚟到中國度傳教，到咗公元627年，阿布雲嘉斯同廣州入面住嘅阿拉伯穆斯林佬一齊捐咗錢起咗間清真寺，甚至重起埋座塔嚟紀念模罕默德。
呢座塔有36.6米噉高，佢係用磚石嚟砌嘅，而建築嘅平面就好似個圓形噉，中間係實柱體，而响塔頂嗰度重見到個「邦卡樓」响度，而塔入面重有條石級樓梯，係條螺旋形嘅，可以去到塔頂嘅露天平台度。而喺平台嘅正中間，重有個圓形嘅塔仔响度，而塔頂重有隻金色嘅雞，佢可以查到啱啱係咩風向噉，雖然話喺1669年嗰陣俾颶風吹冧咗兩次，但後嚟又重新起過，就變成依家嘅葫蘆頂喇。
而呢座塔同新疆維吾爾族自治區嘅吐魯番市入面嘅蘇公塔差唔多曬士噉。但係光塔嘅樣係好特別，佢重係成個中國入面，最罕見嘅其中一座塔。雖然話經過咗幾次裝修，但係佢到依家為止，重有阿剌伯地區嘅伊斯蘭建築嘅風格氣派响度。
光塔寺喺研究中國嘅海外交通史、建築史、伊斯蘭教史同中國嘅伊斯蘭國家人民嘅經濟文化交流，都有住重要嘅意義。喺1949年中華人民共和國成立咗之後，廣州市人民政府就出咗錢將座光塔都裝修咗2次，依家都幾新淨下，佢重攞咗中國嘅重點文物保護單位添。
教堂1863年開始起，1888年起好，起咗25年，使費40萬法郎。總建築面積2754平方米，東西闊35米，南北長78.69米，地面到塔尖高58.5米。教堂全部牆同柱都係用花崗石造，所以又叫石室或石室耶穌聖心堂、石室天主教堂，1996年列為全國重點文物保護單位。
1856年第二次鴉片戰爭打起，英法聯軍攻陷廣州，兩廣部堂毀咗。過後大清帝國簽咗《北京條約》，其中第六條「傳教士可於各省租買田地起天主堂」，於是羅馬教皇派明稽章喺廣州做粵桂監牧區首任宗座監牧，明稽章就睇啱原先部堂嘅位置。
明稽章係教堂建造最關鍵人物，從構思、籌款、監工都有份，1869年兩廣總督唔準挖石，民間阻力亦都好大，令教堂停工，係佢直接搵北京大官交涉，先解決問題。不過佢最後無緣見到教堂落成，1886年，教堂落成前兩年喺巴黎病死，享年72歲。
1863年起好地基，12月8號聖母無原罪日搞奠基儀式，周圍啲街裝飾得靚靚，兩廣總督坐八人大轎出席，重有班文官、300幾八旗兵、教士、20幾個神父、所有歐洲各國駐粵領事高官都來撐場。奠基儀式由當時法國駐廣州領事李天嘉男爵同主教明稽章致辭。
施工都係廣東人。開工之初請咗唔少揭西石工，不過指揮係兩個法國工程師，同本地工雞同鴨講，中國人又未起過哥德教堂，開頭幾年先堆起幾尺高嘅石，啲石工亦都唔撈。後來時年20歲嘅石工蔡孝來工地探鄉里，見到法國佬噉砌石有問題，提醒佢哋時啲人唔在意，後來起唔掂試下佢條橋，效果幾好，就請蔡孝做工程總管。
西塔裝咗個鐘，東塔係鐘樓，原先有5個法國來嘅大銅鐘，不過有個喺1980年代畀神父送咗畀梧州間教堂，所以而家得四個大鐘。呢啲大鐘向彌撒時響，另外喺聖誕節、復活節呢啲重要宗教節慶，大鐘會響起特別嘅鐘聲樂曲。
西方嘅哥德教堂，一律朝西，反而石室朝南面嘅珠江。據分析可能係廣州城市軸線起作用。因為當年教堂係廣州至高嘅建築之一，相當今日嘅中信大廈、廣州塔，兼且喺城市軸線上。如果朝西，就會破壞城市格局，更加喺當時反感西洋嘅市民眼中顯得篤眼，畢竟佢要傳教，要融入本地。
文革嘅損毀最嚴重，呢度停曬宗教活動，所有宗教油畫撕爛咗，剩低嘅窗全部打爛曬，樓頂石獅排水口畀鐵鎚敲碎，教堂收藏嘅經書、佈道用嘅有跪板嘅長凳、祭臺、祭具、聖像、神功亭堆喺教堂內燒曬，將部分石壁、石柱燒到爆，雖然修復過，至今重見到燒過嘅痕跡。
此外原先教堂嘅附屬機構關曬，教會學校收歸國有，神學院關閉。石室到一德路前面嘅馬路仔，原先叫聖心路，長58米，闊18米，文革時廣州地名畀當局改到亂七八糟，1966年聖心路改名做勞動路，即係話無救世主，全靠勞動人民，至今無恢復個名。
其實呢間嘢之前係廣東士敏土廠，喺1907年起，嗰時係中國第二大水泥廠，而產量方面就排喺第二。而間大樓係由澳洲人琶尼同帕乪一齊負責設計，嗰時嘅主體大樓方面，就有南北二幢，其中中間有條空中走廊連埋一齊，入面有三層樓嘅意式房屋，而且每層樓都有條拱式走廊響度。
喺1917年7月，由於段祺瑞喺張勛復辟之後就搞單革命，話先造低1913年搞嘅國會入面冚唪唥嘅選舉，而孫中山就搞咗單護法運動，重率領咗部分海軍殺到廣州嚟開國會特別會議，就買低呢度搞大元帥府。喺1918年5月，由於霸喺廣州嘅桂系軍閥成日喺度猛咁搞搞震，結果護法運動肥佬咗，而孫中山連職權都冇埋，結果佢唔撈喇，之後就離開咗廣州。
到咗1920年，粵系軍事將領陳炯明就打冧咗成日喺廣州度搞搞震嘅桂系。過咗滇系軍閥之後，孫中山又返嚟，重取消咗軍政府。喺1923年3月，就嚟咗呢度起咗間陸海軍大元帥大本營。而大本營起咗無耐，先後搞出咗沈鴻英叛亂同埋東江叛亂，重將中國國民黨搞出咗改組。
而1984年嘅中國人民政治協商會議廣東省廣州市第六屆委員會第二次會議入面都係講過同樣嘅嘢。而1983年8月份，孫中山大元帥府舊址俾廣州市人民政府話咗係廣州市第二批重點文物保護單位。而1989年6月重升級到廣東省重點文物。
到咗1992年，由於廣東省農業機械供應公司收到中國人民政治協商會議發嚟話要快啲裝修同恢復返孫中山大元帥府，要佢哋搬走，嗰年俾廣州市政府批准咗。就喺1996年11月，孫中山大元帥府舊址俾國務院話咗係中國重點文物。
到咗2010年8月份，由於廣州市為咗迎接亞運會嘅開幕，重拆咗大元帥府周邊嘅危樓同江灣大橋附近嘅引橋，再整咗間大元帥府廣場，而且重幫紀念館搞咗啲裝修同維護。就喺嗰年10月20號先至重新開放。不過到咗2012年，廣州市規劃部門又話收返大元帥府嘅一嚿已經出咗租嘅地皮，用嚟起6300㎡嘅孫中山紀念場館嚟解決點解大元帥府冇乜位嚟發佈展覽。
1996年11月20號，呢個遺址俾人列入咗全國重點文物保護單位。甚至喺2006年6月11號向公眾開放部分修復好，大概差唔多3,000幾平方米嘅遺跡，同埋10,000幾件發掘品入面揀出嘅靚文物，重向公眾展覽。
喺1995年，嗰時嘅廣州市兒童公園俾基建工地發現咗個大型石砌水池響度。後嚟經過初步調查，水池面積有差唔多4,000㎡咁大，而水池入面嘅建築都係嗰時中國內地第一次發現嘅石構建築，結果俾人話咗係秦漢時期嘅南越國王宮遺址。
結果嗰年嘅南越國宮署遺址列入咗中國十大考古發現。甚至喺1996年嗰陣，喺石池嘅西邊又發現咗整得比較好嘅南越國食用水井。甚至重喺1997年，就喺信德文化廣場嘅工地度發現咗條150米，從西向東延伸嘅曲流石渠。
而喺石渠最東面嘅彎月形水池入面重發現咗幾百隻龜鱉嘅殘骸，而石渠入面重有果核同樹葉都有。而啲水喺石池度流出嚟，經過石渠之後，再通過木質嘅暗槽口先至流入珠江。而呢條石渠就俾考古隊估係南越國宮署入面嘅御花園，重俾人話係中國最早嘅人造園林水景。
到咗2000年，考古工作退隊重喺御花園嘅遺跡西邊嘅兒童公園入面搵南越國有關啲嘢，點知又發現咗南越國宮殿遺跡。結果廣州市政府決定將兒童公園搬咗去而家嘅人民南路同一德路嘅交界度，而之前兒童公園度就交咗畀文物部門嚟搞全面嘅發掘。
宮殿嘅樣就按返西漢嘅長安城嚟整，有比較大規模嘅排水系統。而1號宮喺趙佗城嘅東南邊，嗰度嘅御花園好有可能按照按返長安城嘅長樂宮嚟整，而西邊2號宮嘅散水面度搵到嘅陶瓷碎片度，重寫咗「華音宮」3個字，啫係話之前2號宮可能係嗌華音宮。
趙昩係開國祖趙佗嘅孫，號稱「南越文帝」。在位公元前一三七年至到公元前一二二年。南越王墓，喺現知嶺南古墓之中，規模最大，隨葬品最多，墓主人身份亦係最高。哩個墓出土嘅陪葬品，有文帝行璽金印，係中國出土嘅第一個帝印。
餘蔭山房，亦叫餘蔭園，喺廣東番禺南村鎮北大街，係清朝道光年間舉人鄔彬嘅私家花園，亦係廣東四大名園之一，佔地1589平方米。1983年，入廣州市文物保護單位。1989年，升廣東省文物保護單位。2001年6月，升全國重點文物保護單位。
碉樓可以追到去明朝中後期，不過大多數碉樓係20世紀20到30年代起嘅。當時旅居世界各地嘅華僑，將佢哋僑居國嘅建築風格，帶埋返嚟開平，所以碉樓嘅建築風格，用嘅材料，都包晒現代主要嘅建築風格。而碉樓設計嗰時，曾考慮到開平一帶有好多土匪，睇中當地回鄉華僑有錢想搶嘢。
中華人民共和國成立之後學蘇聯，喺1952年搞咗個「全國高校調整」，有基督敎背景嘅私立嶺南大學被迫拆散，主體部分併入中山大學，個校區亦都成個畀咗中山大學。而家中山大學嘅廣州南校區就係前嶺南大學嘅校區。中大而家都重有一個叫「嶺南學院」嘅學部，佢啲系都係經濟類嘅。
1952年，中山大學、嶺南大學、湖南大學、廣西大學等十幾間全國有名嘅大學嘅理工科院系合併成為華南工學院，即係華南理工大學嘅前身，1960年獲得「全國文教戰線先進單位」稱號，並且被評為重點大學。1981年獲得授予博士同碩士學位嘅資格，係中國第一批攞到呢啲資格嘅學校。
河南，亦叫河南地、江南洲、花洲，廣州珠江主航道南岸嘅一塊大區域，亦係舊廣州嘅核心板塊，喺而家廣州市海珠區西、中部地帶，東至赤崗，南至瑞寶、上涌。舊時屬番禺縣，東漢得名於議郎楊孚，盛唐時期做過縣治，清朝屬縣轄下嘅茭塘巡檢司。
先秦時期，河南係百越地頭。秦始皇三十三年平定百越之後，設南海郡，河南屬番禺縣。漢高祖四年，南海郡尉趙佗建南越國，定番禺做國都。東漢章帝時期嘅議郎楊孚係南海郡番禺縣下渡頭人。佢周時都帶洛陽嘅五鬣松返屋企，就種響門口。
東晉元興三年，江浙農民為咗反抗朝廷嘅繁重徭役，起義軍首領盧循班馬由海路入攻陷廣州，又喺而家河南隔山嘅劉王殿崗築城據守七年，史稱盧循城。盧循嘅後人成咗蜑家人。隋開皇十年撤番禺縣為南海縣，於是乎河南改屬廣州總管府南海縣。
唐武德四年，復置番禺縣。長安三年，朝廷將縣治設喺江南洲，即河南。五代時期，南漢國王劉龑喺龍船崗南面設祭壇「南郊壇」，重喺左近起行宮劉王殿同倉庫。宋開寶五年，番禺縣併入南海縣，河南改屬廣州府南海縣。由明清至到民國，河南一路隸屬番禺縣。
明朝，學者何維柏喺河南小港辦天山草堂，作育菁莪。清朝，番禺縣設茭塘巡檢司，下轄河南、茭塘、瀝滘等地。道光二十七年，英國諗住租借河南洲頭嘴，派測量隊來度土地，於是乎河南四十八鄉三千幾人走去英國商館示威，咁洲頭嘴收尾就無做租界。
河南總地勢係北高南低。北部由西向東係一迾略有起伏嘅低丘崗巒。而家嘅河南係由全新世以來嘅幾個基岩島仔做核心、由北江同西江帶來嘅河流沖積物、由廣州溺谷灣嘅海水帶來嘅海積物逐漸淤積而成，佢嘅海平面係沈積基面。
構成殘丘嘅火山岩係酸性流紋斑岩、英安斑岩同火山角礫岩。臺地喺河南北部，由西向東成迾排開，西起沙園、南石頭，東至石榴崗。由白堊系紅色碎屑岩同震旦系變質岩經更新世長期侵蝕剝蝕而成嘅準平原面，喺更新世到全新世上升之後，形成紅岩臺地。
河南嘅村社呈西北密、東南疏分佈。有史載記錄最早嘅村社係下渡頭。唐宋年間，各姓族人由大江南北遷入番禺河南，分別成爲咗河南一衆村社嘅第一批開村人。明朝，河南形成咗大塘、橋貝等十三條村，史稱「河南十三村」，而當時嘅村經已超過二十條。
河南各村社都有茶樓，喺城區出名嘅有成珠、三如、洞天、正心。成珠樓係河南最耐歷史嘅一間茶樓，清朝乾隆年間喺漱珠橋畔創立。因產小鳳餅同「新伍仁月」出名，招牌菜式有「奇味金豬手」等。1985年火燭燒咗茶樓。
三如茶樓喺塹口，係舊底河南最大規模嘅一間茶樓，有三四層，招牌菜式有「百花釀蝦扇」、「雙飛蝴蝶魚」、「三如迎賓雞」等。三如設過一毫子茶位費，係廣州茶樓之中少見嘅。洞天茶樓係1915年喺大基頭創立嘅茶樓，茶市分「二四廳」、「三六廳」，早市甜品一律用玻璃碟裝。
正心茶樓喺南華東路東段，係河南尾地區最大嘅一間茶樓，招牌菜式有「三星大包」、「錦滷雲吞」等，1990年代併入成珠樓。舊底村社重有好似「德香」呢啲街坊茶樓，勞苦大衆周時都幫襯。而家雲桂村亦有整潮州菜嘅新南園，招牌菜有「金牌乳豬」、「油泡蝦丸」、「珊瑚桂魚卷」、「日出影瓊山」等。
河南有幾間特色嘅餐館。寶岡二聖宮嘅佛世界，係姑婆屋改建嘅五層素食餐館，招牌菜式係羅漢齋。基立村基立南街嘅南樂酒家，係1983年創立嘅一間蠄蟝餐館，人稱「蠄蟝王」，夜市人多到要等位。雲桂村重有間以羊肉做特色嘅新興飯店，招牌菜式係秘製羊肉煲，用封開蓮都羊肉火鍋做底。
民國初年，河南誕生咗太史菜，係廣東菜嘅一個重要分支。創始人係末代翰林江孔殷同私家廚師李才。主要菜式有太史五蛇羹、太史豆腐、太史田雞、蝦子燜柚皮、荔浦芋等。太史蛇羹分「龍虎會」同「龍鳳會」，龍、虎、鳳分別係蛇、果子狸、竹絲雞，五蛇係金環、銀環、飯鏟頭、過樹榕、五步蛇，配菊花瓣同薄脆食。
隔山畫派嘅居巢識詩詞同畫國畫，好曉畫花鳥魚蟲。喺隔山鄉起十香園，廣收門生。後來創立嶺南畫派嘅高劍父、陳樹人皆出其門下。居廉、居巢喺繪畫理論同實踐都主張突破傳統框架，師法自然，追求形神兼備，喺當代中國畫壇中獨樹一幟，形成「居派」風格。
民國初年，隔山畫派嘅一脈、被譽為「嶺南三傑」嘅高劍父、高奇峰同陳樹人，都喺河南住、參加民主革命活動、去日本學美術，民國建立之後致力於國畫革新運動，創立「新國畫」、「折衷派」。高劍父、高奇峰都收門生，陳樹人亦寫文介紹畫藝，重喺十香園側邊買地起息園，營造繪畫藝術嘅環境。
18世紀中國瓷器喺世界各地十分之暢銷，有人由江西景德鎮大批定造白瓷胚運返廣州，請工人彩繪，再入窯二次燒製成廣彩瓷，賣去外國。清乾隆四十三年，廣州成立彩瓷行會組織「靈思堂」，初時喺文昌路，後尾搬來河南龍田鄉、龍導尾做生產基地，所以清朝嘅廣彩瓷亦叫河南瓷。
清末，一啲畫家亦參與廣彩製作，於是乎廣彩陸續有創新。呢個時期產生嘅新彩繪組織有「廣東博物商會」、「羊城芳村化觀瓷畫窯」等。20世紀初，畫家高劍父、陳樹人、高奇峰同潘達微喺河南寶崗寶賢大街創建「美術瓷窯」，佢哋一路喺燒窯處研究彩瓷燒制技藝，一路秘密籌備反清民主革命活動。
河南彩紮風格細膩、紮作牢固輕盈、色澤濃厚。河南地嘅彩紮以關根師傅為代表。關氏世代從事醒獅、花燈紮作，佢由細跟老頭學彩紮，喺同福中路開「栢記」醒獅紮作店。栢記醒獅喺廣州乃至海外都頗有名氣。栢記除咗醒獅，重紮龍頭、花燈。
張九齡字子壽，一名博物，諡文獻，係大唐政治人、文學家、詩人、名相，韶州曲江人，世稱「張曲江」或「文獻公」。唐玄宗開元年間尚書丞相、詩人，舉止優雅，風度不凡。西漢留侯張良之後，西晉開國功勳壯武郡公張華十四世孫。
李隆基喺廿八歲繼位，在位期間係處於大唐盛衰之間。713年，李隆基發動先天之變，打殘咗太平公主，結束咗唐初女性專權嘅局面，而佢在位頭三十年年號係「開元」，期間重用良臣重整戶口，使大唐皇朝繼續保持生氣，綜合國力箭咀向上，史稱「開元之治」。
李隆基喺公元742年，改年號做「天寶」，用咗一啲俾後世鬧為奸臣嘅人，好似李林甫、楊國忠、安祿山。而其中安祿山更加發動「安史之亂」。玄宗被迫帶楊貴妃離京，最後楊貴妃死咗，李隆基傷心過度，唯有讓位畀自己個仔李亨，即係唐肅宗。
宰相，係對中國古代輔助帝王官僚首長嘅通稱，唔同朝代有唔同嘅名，例如丞相、相國、尚書令、中書令、侍中、同平章事等。作為舊時中國朝廷官員嘅阿頭，地位只係低過統治者，即係「一人之下，萬人之上」。呢個職位早喺春秋時期已經存在，秦朝作為第一個中央集權王朝正式設立丞相作為三公之首。
正統九年，陳獻章考中廣東鄉試，後生嗰時信奉程朱學派。正統十二年，佢參加禮部會試，中副榜，入國子監讀書。後來考唔中禮部，來到江西，師從著名學者吳與弼。半年之後返家鄉，困學知變，住喺白沙里，起咗間陽春台苦讀，為咗減少外界嘅干擾，佢屋企人喺牆壁鑿個窿仔，飲食衣物，都喺爾個洞遞進。
成化二年，陳獻章經順德縣知縣錢溥規勸，趁憲宗試禮施教，整頓朝綱，考取功名，為國家效力。就決定又上京師，重新遊太學。成化五年，參加戊辰科考，考得副榜，後來喺吏部衙門做個日日做文件、抄書校正、封發遞送嘅低級小吏。
成化十九年，陳獻章以一篇《乞終養疏》感動咗憲宗，獲准佢返屋企養老母，贈「翰林院檢討」。陳返回故里，一心研究哲理，重振教壇，名聲因此遠播，到處爾學者都來要求做佢弟子。陳獻章教咗十幾年，好多學生得益佢嘅教誨，做朝廷嘅棟樑，爾個就係「嶺南學派」嘅形成。
宋明理學本來係儒學，由周敦頤所創，發展橫跨宋明兩代，研究人士中不乏來自日本韓國。宋明理學主要係結合道教同佛家，重新演繹儒家思想。由當初嘅天道觀發展成二程嘅本性論，再衍生象山派嘅心性論。所以原名為道學嘅宋明理學，又叫做心學同理學。
自魏晉南北朝，佛教傳入，玄學日盛，時刻挑戰儒學理論體系。隨住宋朝重文輕武，文人地位日高。農業同印刷技術提升嘅同時，朝廷又唔阻止土地兼併，社會貧富懸殊加劇，怨氣日深。古文運動興起，鼓勵文人報效社會，加上異族入侵，促使文人重建維繫社會嘅思想體系。
北宋初期，歐陽修曾建議復興儒道，以保治理之道。周敦頤《通書˙志學》所謂「志伊尹之所志，學顏子之所學。」就係敦促管治人才要外王內聖，兩者並重。其後，慎獨之學探討天命同人性嘅關係，以《易經》嘅「窮理盡性以至於命」解釋點樣天人合一，慢慢演變成三大主流。
新會係廣東歷史文化名城，同開平、恩平、台山並稱四邑。之後加埋鶴山，並稱五邑，直到而家。區政府喺會城街道。總面積1387.02平方公里，總人口 104.51 萬。城市綜合實力列國家統計局2005年版中國百強城市第50位。
喺5000幾年前嘅新石器時代，新會重係珠江口上嘅一個海灣，之後西江泥沙長期淤積成陸。嗰陣時就有古越族人喺度漁獵、生活。近呢幾十年來，喺新會發現咗好多新石器時代嘅古人生活遺址，包括有都會貝丘遺址、梅閣炮台山沙丘遺址等，挖掘出一批有拍印紋飾嘅陶器碎片、粗陶器等文物。
公元前214年，秦始皇平定咗嶺南地區嘅百越之後，新會就隸屬南海郡番禺縣轄地。秦末，趙佗創立咗南越國，新會屬南越國領地。元鼎六年，漢武帝滅咗南越國，新會為交州南海郡番禺縣轄地。三國吳黃武元年，孫權喺而家司前河村附近為治所置平夷縣，以討平夷族為名，意思係鎮撫喺當地佔大多數人口嘅土著居民，呢個係新會設立行政區嘅開始 。
南北朝時期嘅劉宋永初元年，劉裕分南海、新寧兩郡之地置新會郡，領有盆允、封平、新夷三縣，以盆允為郡治，呢個就係新會得名之始，並一直沿用到今日。元嘉十三年，北燕昭成皇帝馮弘之子馮業率領三百人從高句麗浮海到此，被宋文帝封為懷化侯新會太守，成為咗馮姓入粵始祖，係有史可考最早嚟新會嘅移民活動。
唐武德八年，由於新會盛產海鹽，官府開始喺而家台山沿海一帶設立咗岡州鹽場，到咗宋朝發展成六個鹽場。另外，喺古井官沖崖山附近嘅碗山窯址發掘嘅四千幾件陶器同青瓷器，證明唐代新會燒瓷業發達。官府採取嘅開放政策，鼓勵對外出口貿易，新會亦係外國商船出入嗰陣國際商埠廣州嘅必經之路，因此碗山官窯嘅瓷器亦都經由呢條海路源源不絕運出去外國銷售。
五代十國時期，新會俾南漢所管轄。當時張九齡後裔張嚳率領族人從曲江遷嚟新會，喺新會分出榮、華、昌派。宋紹聖四年，蘇軾貶咗去儋州，曾途經新會。北宋末年，都會人黃道娘發明手工織布機，教授紡織技術。宋高宗時，朝議大夫馬持國由臨安南渡入粵，喺金紫街定居，成為嶺南馬姓嘅始祖。
咸淳九年，因蘇妃之亂，羅貴帶領35姓共97人從南雄珠璣巷南逃到新會，奠定咗今時今日新會姓氏宗族嘅分佈。祥興元年，宋帝昺俾元軍追殺逃到新會，建立行宮。最後喺崖山海戰一役中俾元軍擊敗，丞相陸秀夫抱住趙昺投海殉國，南宋滅亡。
元滅宋之後，採取咗高壓政策嚟統治百姓，抗元復宋嘅起義不斷爆發，至元二十年，原南宋瓊州知州林獲次子林桂芳與宋宗室後裔趙良鈐兄弟，喺瀧水縣羅旁起義，抗元復宋。號稱羅平國，改元延康。冇耐之後俾元軍鎮壓，林桂芳等人全軍覆沒。
明洪武元年六月，朱元璋派征南將軍廖永忠，捕殺盤據新會多時嘅農民起義領袖黃斌，正式將新會納入咗明朝嘅版圖。廿四年，新會開始圍築縣城，從西面嘅西山一直到東面嘅馬山，周長660丈，縣衙建於城內。到咗萬曆年間，縣城修築到會城河邊，周長約莫5公里，新會城就成為咗廣東第三大城，僅次於廣州城同潮州城。
嘉靖元年，佛朗機人別都盧同埋疏世利率領五艘船入侵新會，明軍派右都禦史總督兩廣軍務張嵿應戰，史稱西草灣之戰，呢場仗從西草灣海面一直打到咗哨州海面，最後明軍大獲全勝。萬歷二十六年，西班牙駐菲律賓總督派兵喺虎跳門河岸設立據點，冇耐之後俾官府派兵驅趕。
崇禎十七年，明朝俾李自成滅咗之後，新會重係南明管轄範圍。到咗紹武元年十二月十五，清朝將領李成棟帶軍攻陷廣州，委派咗林鳳翺做知縣，新會納入咗清朝嘅領土。但係，永曆二年四月十五，李成棟轉投南明，新會一度重回南明管轄，但永曆四年十一月初二，清朝嘅尚可喜同耿繼茂重奪廣東，新會先至正式納入清朝嘅版圖。
永曆八年，南明安西王李定國接連三次攻打新會城，圍攻咗新會城八個月，城中糧盡，守城清軍食城內居民充饑，到十二月初，食咗差唔多成萬人。到最尾清軍援軍趕到，以火箭大破象陣，李定國逃走咗。康熙元年清廷為咗防止沿海居民接濟明朝遺臣鄭成功，下令遷海，沿海居民需向內陸遷徒五十里，加上實施海禁，新會受到嚴重影響。
後來廣東巡撫王來任、廣東總督周有德請求復界，到咗康熙八年朝廷允許馳禁，居民陸續遷回。康熙五十七年，清政府設置崖門炮臺，嘉慶十四年遷至現址。第一次鴉片戰爭時，由於炮臺火力威猛，守衛森嚴，就連英軍不敢打埋嚟。
咸豐四年，新會天地會首領陳松年、呂萃俊率領紅巾軍響應太平天國喺在江門起義，史稱狗山起義，不費一兵一卒占領江門。圍困新會城六十日咁耐，兩廣總督葉名琛派兵前嚟鎮壓，起義最終失敗。光緒三十年，根據《中英續議通商行船條約》第十六條規定，江門正式成為咗通商口岸。
中國抗日戰爭爆發以後，日軍喺1939年3月28號，派出咗南支派遣軍藤田旅團2800人從鶴山傑洲登陸入侵新會。國民革命軍進行咗頑強嘅抵抗，但因軍備落後，最終失守。4月2號，日軍太田部隊攻入會城，不久之後，新會全境大部分地區淪陷，縣政府流亡咗去雙水豪山張將軍家廟，1945年8月15日，日本宣布無條件投降。
9月28號，日軍投降代表一三○師團參謀長吉村芳次等人喺台山公益胥山中學向六十四軍投降，新會正式光復。1945年11月至1949年秋嘅國共內戰期間，中共武裝組織曾至少五次對新會縣嘅國軍發動襲擊。1949年10月24號，中國人民解放軍第十五軍第四十五師和平佔領咗縣城會城，中華民國國軍撤退。
中華人民共和國成立之後，新會縣曾分別屬珠江專區、粵中行政區、佛山專區、江門專區、肇慶專區、佛山地區管轄。1951年江門重新設市，之後半個世紀新會不斷劃出土地畀江門市管轄，到咗2002年6月成為咗江門市嘅市轄區。